Марко Ганчев
Чочо критикува телевизията

chitanka.info

Два гълъба чух преди няколко дена

да пеят от нашата теле-антена.

Да пеят, кръстосали шия о шия,

мелодия обща — на ноти пиши я.

— Навярно — си рекох — сега на екрана

това се предава. Търча да го хвана.

Превъртам на първа и втора програма,

но друго предават, а гълъби няма.

А татко разправя, че тия антени

ловели уж някакво нежно трептене

и то се превръщало в звук и картина,

та аз да го гледам и още мнозина.

Ех, може и вярно да казва баща ни,

обаче за някакви други екрани,

а нашия, дето е в къщи, уви,

видях, че такива неща не лови…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.